Саугъэтхэмрэ фIыщIэ тхылъхэмрэ
Егъэджэныгъэ IэнатIэм къэрал гулъытэ хэха зэригъуэтым и щыхьэтхэр мащIэкъым. Абы адэкIи зегъэужьыныр къапэщылъ къалэн нэхъыщхьэхэм зэращыщыр я псалъэхэм мызэ-мытIэу къыщыхагъэщащ УФ-ми КъБР-ми я Iэтащхьэхэм. Къэрал унафэщIхэр хуэнабдзэгубдзаплъэщ еджапIэхэм я мылъку-техникэ лъабжьэр гъэбыдэным, егъэджакIуэ IэщIагъэм и пщIэр, егъэджэныгъэм и фIагъыр къэIэтыным, IэнатIэм зи Iуэху зехьэкIэмкIэ къыщыхэжаныкI егъэджакIуэхэри абыхэм я гъэсэнхэри гъэпэжэным. Аращ зытещIыхьар КъБР-м и Iэтащхьэ КIуэкIуэ Казбек иджыблагъэ Iэ зыщIидза и унафэхэм ящыщ зыри.
А унафэм ипкъ иткIэ ахъшэ саугъэтхэмрэ фIыщIэ тхылъхэмрэ иратынущ 2020-202I гъэ еджэгъуэ блэкIам къриубыдэу екIуэкIа школ олимпиадэхэм пашэ щыхъуа школакIуэхэмрэ ахэр зэпеуэхэм хуэзыхьэзыра егъэджакIуэхэмрэ. Республикэм и Iэтащхьэм къыбгъэдэкI саугъэтхэр хуагъэфэщащ Урысейпсо олимпиадэм и кIэух зэпеуэм щытекIуа ныбжьыщIи 3-м, а зэпеуэм и щIыналъэ Iыхьэм пашэ щыхъуа школакIуэ 48-м, анэдэлъхубзэхэмкIэ екIуэкIа республикэпсо олимпиадэхэм щытекIуа еджакIуи 7-м, а ныбжьыщIэхэр зэпеуэхэм хуэзыхьэзыра егъэджакIуэ 56-м. Республикэ Iэтащхьэм и саугъэтыр зратыну школакIуэхэм я нэхъыбапIэр хамэ къэралыбзэхэмкIэ, биологиемкIэ, физкультурэмкIэ, экологиемкIэ, тхыдэмкIэ, обществознаниемкIэ, литературэмкIэ екIуэкIа зэпеуэхэм хэтахэращ.
Къыхэдгъэщынщи, Урысейпсо, щIыналъэпсо школ олимпиадэхэм щытекIуахэмрэ абыхэм къыхэжаныкIахэмрэ апхуэдэу саугъэтхэмкIэ гъэпэжэныр мы гъэм япэу къыхалъхьауэ аращ. КъБР-м и Iэтащхьэм а Унафэм лъабжьэ хуищIащ дызэрыт илъэсым и накъыгъэ мазэм КъБР-м и Парламентым Зэрызыхуигъэзауэ щыта дэфтэр нэхъыщхьэм къыхигъэбелджылыкIауэ щыта Iуэхугъуэхэр. Абы итт: «Зи лъэпкъ тхыдэр, щэнхабзэр, анэдэлъхубзэр зыфIэхьэлэмэт, ахэр зыджыну гукъыдэж зиIэ ныбжьыщIэхэр а Iуэхугъуэхэм нэхъри тегъэгушхуэн хуейщ. Анэдэлъхубзэр хъумэныр – ар къэкIуэну щIэблэхэм я пащхьэм дыщиIэ къалэнзщ. Ар къызыхуэтыншэу зэфIэтхын папщIэ, тлъэкI псори тщIэн хуейщ… Дэтхэнэ сабийми бгъэдэлъ зэфIэкIыр наIуэ къэтщIыным делIэлIэн хуейщ. Абы хуэдгъэлэжьэн хуейщ методикэ пэрытхэр, егъэджакIуэхэм я зэфIэкI лъагэр, езы еджакIуэхэми я къарурэ зэманрэ. Олимпиадэхэр хэкIыпIэфIщ ныбжьыщIэхэм ябгъэдэлъ зэчийр къэпхутэну, хэIущIыIу пщIыну, я пщIэр жылагъуэм къыщыпIэтыну».
А псори къилъытэри, КIуэкIуэ Казбек унафэ ищIащ сабий зэчиифIэхэмрэ абыхэм я унэтIакIуэхэмрэ ахъшэ саугъэткIэ гъэпэжэным ехьэлIауэ. Урысейпсо олимпиадэхэм я кIэух Iыхьэм щытекIуа ныбжьыщIэхэмрэ ахэр зэпеуэм хуэзыхьэзыра я егъэджакIуэхэмрэ мы гъэм къыщыщIэдзауэ илъэс къэс иратынущ сом мин 50 зырыз, а олимпиадэхэм я призерхэмрэ ахэр зыгъэхьэзыра егъэджакIуэхэмрэ – сом мин 25-рэ зырыз, зэпеуэхэм я щIыналъэ Iыхьэхэм щытекIуахэмрэ анэдэлъхубзэхэмкIэ екIуэкI хабзэ республикэпсо зэхьэзэхуэхэм пашэ щыхъуахэмрэ, апхуэдэуи абыхэм я егъэджакIуэхэм – сом мин I5 зырыз.
Урысейпсо олимпиадэхэм, абыхэм я щIыналъэ Iыхьэхэм щIэныгъэ куу къыщызыгъэлъэгъуа ныбжьыщIэхэми абыхэм я егъэджакIуэхэми дохъуэхъу ябгъэдэлъ зэфIэкIхэм адэкIи хагъахъуэу, я мурадхэмрэ хъуэпсапIэхэмрэ лъэIэсу, ехъулIэныгъэщIэхэр зыIэрагъэхьэу псэуну.
 


ЖЫЛАСЭ Маритэ.
